[pic] | EUROOPA KOMISJON |

Brüssel 5.7.2010

KOM(2010)360 lõplik

2010/0193 (NLE)

Ettepanek:

NÕUKOGU RAKENDUSOTSUS,

mille kohaselt lubatakse Läti Vabariigil kohaldada meedet, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 287

SELETUSKIRI

ETTEPANEKU TAUST |

110 | Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise menetlust või hoida ära teatavat maksudest kõrvalehoidmist või maksustamise vältimist. Kirjas, mis saabus komisjoni peasekretariaati 17. veebruaril 2010, taotles Läti luba kohaldada maksuvabastust maksukohustuslaste suhtes, kelle aastakäive ei ületa 50 000 eurot. Direktiivi 2006/112/EÜ artikli 395 lõike 2 kohaselt teatas komisjon 4. mai 2010. aasta kirjas teistele liikmesriikidele Läti taotlusest. Komisjon teatas 7. mai 2010. aasta kirjaga Lätile, et tal on taotluse hindamiseks kogu vajalik teave. |

120 | Üldine taust Käibemaksudirektiivi XII jaotise 1. peatükiga on liikmesriikidele ette nähtud võimalus kohaldada eriskeeme väikeste ettevõtjate suhtes, sealhulgas kohaldada maksuvabastust maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisendilt maha arvata. Kõnealune aastakäibe ülempiir on eri liikmesriikides erinev, vastavalt eelkõige kõnealuste riikide ühinemiskuupäevale. Pärast 1. jaanuari 1978 ühinenud liikmesriikide aastakäibe ülempiir kinnitati käibemaksudirektiivi artikliga 287. Läti ülempiiriks kinnitati 17 200 eurot, mis vastas 10 000 Läti latile vastavalt ühinemise päeval kehtinud vahetuskursile (käibemaksudirektiivi artikli 287 lõige 10). Läti eranditaotluse abil püütakse lihtsustada väikeettevõtjate käibemaksusüsteemi, rakendades kõnealust lihtsustusmeedet selliste maksukohustuslaste suhtes, kelle aastakäive ei ületa 50 000 eurot Meetme võtmisega vähendatakse oluliselt skeemi tingimustele vastavate ettevõtjate maksukoormat ning vabastatakse nad paljudest tavapärase käibemaksusüsteemi kohastest kohustustest. Skeem oleks maksukohustuslastele vabatahtlik ja kui aastakäibe ülempiiri tõstetakse, loodab Läti, et umbes 60 % tingimustele vastavatest maksukohustuslastest (32 494 maksukohustuslast 2008. aastal) hakkab lihtsustusmeedet kasutama. Läti poolt ettenähtud ülempiiri sisse jäävate ettevõtjate käibemaksudeklaratsioonide kohta tehtud analüüsi kohaselt on nende maksukohustuslaste poolt riigieelarvesse makstava käibemaksu netosumma negatiivne. Sellest tulenevalt ei oleks kavandatud meetmel peaaegu mingisugust mõju lõpptarbimise etapis kogutud käibemaksutulude kogusummale. Erand kehtiks vähemalt 31. detsembrini 2013 või sellise direktiivi jõustumiseni, milles käsitletakse aastakäibe künnist, millest allpoole jäävate maksukohustuslase tarnete suhtes võidakse kohaldada käibemaksuvabastust. |

130 | Ettepaneku valdkonnas kehtivad õigusnormid 2004. aastal tegi komisjon ettepaneku (KOM(2004) 728 (lõplik)) suurendada aastakäibe ülempiiri, mida liikmesriigid kasutavad maksukohustuslaste suhtes käibemaksuvabastuse kohaldamiseks, 100 000 euroni. |

141 | Kooskõla Euroopa Liidu muude tegevuspõhimõtete ja eesmärkidega Ei kohaldata. |

KONSULTEERIMINE HUVITATUD ISIKUTEGA JA MÕJU HINDAMINE |

Konsulteerimine huvitatud isikutega |

219 | Ei ole asjakohane. |

Eksperdiarvamuste kogumine ja kasutamine |

229 | Välisekspertide arvamusi ei olnud vaja kasutada. |

230 | Mõju hindamine Otsuse eesmärk on võtta kasutusele lihtsustamismeede, millega kaotatakse paljud selliste ettevõtjate käibemaksukohustused, kelle aastakäive ei ületa 50 000 eurot. Seepärast on otsusel võimalik positiivne mõju. Erandi kitsa reguleerimisala ning piiratud kohaldamisaja tõttu on mõju igal juhul piiratud. |

ETTEPANEKU ÕIGUSLIK KÜLG |

305 | Kavandatud meetmete kokkuvõte Lubada Lätil kohaldada erandit direktiivist 2006/112/EÜ seoses lihtsustamismeetme kasutuselvõtmisega kuni 50 000 euro suuruse aastakäibega ettevõtjate jaoks. |

310 | Õiguslik alus 28. novembri 2006. aasta käibemaksudirektiivi 2006/112/EÜ (mis käsitleb ühist käibemaksusüsteemi) artikkel 395. |

329 | Subsidiaarsuse põhimõte Ettepanek tehakse ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. |

Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. |

331 | Otsus käsitleb liikmesriigile tema enda taotlusel antud luba ja sellega ei määrata mingeid kohustusi. |

332 | Erimeede on erandi piiratud reguleerimisala arvestades kooskõlas taotletava eesmärgiga. |

Vahendi valik |

341 | Kavandatud õigusakt(id): otsus. |

342 | Muud meetmed ei oleks asjakohased järgmis(t)el põhjus(t)el. Direktiivi 2006/112/EÜ (mis käsitleb ühist käibemaksusüsteemi) artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on sobivaim vahend, sest selle saab adresseerida üksikutele liikmesriikidele. |

MÕJU EELARVELE |

409 | Ettepanek ei mõjuta ELi eelarvet. |

LISATEAVE |

Läbivaatamis-/muutmis-/aegumisklausel |

533 | Ettepanek sisaldab aegumisklauslit. |

2010/0193 (NLE)

Ettepanek:

NÕUKOGU RAKENDUSOTSUS,

mille kohaselt lubatakse Läti Vabariigil kohaldada meedet, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1,

võttes arvesse komisjoni ettepanekut

ning arvestades järgmist:

1. Kirjas, mis saabus komisjoni peasekretariaati 17. veebruaril 2010, taotles Läti luba kohaldada erandit direktiivi 2006/112/EÜ artikli 287 lõikest 10, et kohaldada maksuvabastust maksukohustuslaste suhtes, kelle aastakäive ei ületa 50 000 eurot. Kõnealuse erandi alusel vabastatakse maksukohustuslased teatavatest või kõikidest käibemaksudirektiivi XI jaotise 2.–6. peatükis osutatud käibemaksukohustustest.

2. Direktiivi 2006/112/EÜ artikli 395 lõike 2 kohaselt teatas komisjon 4. mai 2010. aasta kirjas teistele liikmesriikidele Läti taotlusest. Komisjon teatas 7. mai 2010. aasta kirjaga Lätile, et tal on taotluse hindamiseks kogu vajalik teave.

3. Liikmesriikidele on juba kättesaadav käibemaksudirektiivi XII jaotise kohane eriskeem, mida kohaldatakse väikeettevõtjate suhtes. Kõnealune meede on erand käibemaksudirektiivi XII jaotisest ainult sel määral, kuivõrd maksukohustuslase skeemi kohane aastakäibe ülempiir on kõrgem kui praegu direktiivi 2006/112/EÜ artikli 287 lõike 10 kohaselt Lätis lubatud, s.o 17 200 eurot.

4. Kõrgem ülempiir võib kõige väiksemate ettevõtjate käibemaksukohustusi oluliselt vähendada; võimaldab aga maksukohustuslastest ettevõtjatel vabalt valida tavapärase käibemaksusüsteemi.

5. Komisjon on lisanud käibemaksuga seotud kohustuste lihtsustamist käsitleva direktiivi 29. oktoobri 2004. aasta ettepanekule[2] sätted, mille kohaselt lubatakse liikmesriikidel kehtestada käibemaksuvabastuskorra jaoks aastakäibe ülempiiriks 100 000 eurot või samaväärne summa riigi valuutas, kusjuures kõnealust ülempiiri võidakse igal aastal kohandada. Läti esitatud taotlus on kooskõlas kõnealuse ettepanekuga.

6. Erandi kohaldamine ei mõjuta käibemaksust tulenevaid Euroopa ühenduste omavahendeid,

ON VASTU VÕTNUD KÄESOLEVA OTSUSE:

Artikkel 1

Erandina direktiivi 2006/112/EÜ artikli 287 lõikest 10 võib Läti Vabariik kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 50 000 eurot.

Artikkel 2

Kõnealuse lubatud erandi kehtivusaeg lõppeb kuupäeval, mil jõustuvad sellise direktiivi sätted, millega muudetakse aastakäibe ülempiire, millest väiksema käibega maksukohustuslaste suhtes võidakse kohaldada käibemaksuvabastust, või kuni 31. detsembrini 2013, vastavalt kumb kuupäev saabub varem.

Artikkel 3

Käesolev otsus on adresseeritud Läti Vabariigile.

Brüssel, [...]

Nõukogu nimel

eesistuja

[1] ELT L 347, 11.12.2006, lk 1.

[2] KOM (2004) 728 (lõplik), ELT C 24, 29.1.2005, lk 8.